পিটিআইকে সরকার গঠনের আমন্ত্রণ জানাবেন পাকিস্তানের প্রেসিডেন্ট: দাবি পিটিআই চেয়ারম্যানের
ইমরান খানের দল পাকিস্তান তেহরিক-ই-ইনসাফের (পিটিআই) চেয়ারম্যান ব্যারিস্টার গোহর আলী খান দাবি করেছেন, দেশটির রাষ্ট্রপতি আরিফ আলভি তার দলকেই সরকার গঠনের আমন্ত্রণ জানাবেন। কারণ, তারা জাতীয় পরিষদে সংখ্যাগরিষ্ঠতা পেয়েছে।
তিনি আরও দাবি করেছেন, তার দল ২৬৫টি আসনের মধ্যে ১৭০টিতে জয় পেয়েছে।
আজ শনিবার পাকিস্তানের জিও নিউজের এক প্রতিবেদনে বলা হয়েছে, গোহর খান গণমাধ্যমকে বলেছেন, 'কারো সঙ্গে আমাদের কোনো বিরোধ নেই, আমরা এগিয়ে যেতে চাই। আমরা এগিয়ে যাব এবং সংবিধান ও আইন অনুযায়ী সরকার গঠন করব।'
তিনি বলেন, 'জনগণ স্বাধীনভাবে ভোটাধিকার প্রয়োগ করেছেন।'
তিনি আরও বলেন, 'পিটিআইকে কোনো বাধা দেওয়া উচিত নয় এবং যত তাড়াতাড়ি সম্ভব ফলাফল ঘোষণা করা উচিত। আইন অনুযায়ী, চূড়ান্ত ফলাফল ফরম ৪৫ থেকে বের করা হয় এবং আমরা সব ফলাফল পেয়েছি।'
চূড়ান্ত ফলাফল আজ রাত ১২টার আগে ঘোষণা করা উচিত বলেও দাবি করেন পিটিআই চেয়ারম্যান।
গোহর দাবি করেন, পিটিআই সমর্থিত স্বতন্ত্র প্রার্থীরা তাদের সঙ্গে যোগাযোগ করছেন। তারা দলের প্রতি অনুগত ছিলেন এবং থাকবেন।
জিও নিউজে বলা হয়েছে, পিটিআইয়ের প্রতিষ্ঠাতা সাবেক ক্রিকেটার এবং পাকিস্তানের সাবেক প্রধানমন্ত্রী ইমরান খানের নামে দায়ের করা সব মামলা ভুয়া বলেও দাবি করেছেন গোহর।
যেসব নির্বাচনী এলাকায় ফলাফল ঘোষণা বন্ধ রয়েছে সেখানে শান্তিপূর্ণ বিক্ষোভ করার ঘোষণা দিয়ে পিটিআই চেয়ারম্যান বলেন, 'শ্রমিকদের অনুরোধ করছি, বিক্ষোভ একটি অধিকার, কিন্তু এটি শান্তিপূর্ণ হওয়া উচিত।'

ইমরান খানের দল পাকিস্তান তেহরিক-ই-ইনসাফের (পিটিআই) চেয়ারম্যান ব্যারিস্টার গোহর আলী খান দাবি করেছেন, দেশটির রাষ্ট্রপতি আরিফ আলভি তার দলকেই সরকার গঠনের আমন্ত্রণ জানাবেন। কারণ, তারা জাতীয় পরিষদে সংখ্যাগরিষ্ঠতা পেয়েছে।